6. pielikums

Ministru kabineta

2016. gada 1. marta

noteikumiem Nr. 131

**Ārpusobjekta civilās aizsardzības plānā iekļaujamā informācija**

1. Amatpersona (vārds, uzvārds, amats):

1.1. kura pilnvarota sākt operatīvu rīcību un veikt reaģēšanas un seku likvidēšanas pasākumus rūpnieciskās avārijas vai tās tiešu draudu gadījumā;

1.2. kura pilnvarota uzņemties vadību (atbildību par operatīvo rīcību) un koordinēt rīcības ārpus objekta teritorijas*.*

2. Trauksmes un apziņošanas sistēmas raksturojums:

2.1. kārtība, kādā Valsts ugunsdzēsības un glābšanas dienests, pašvaldība un citas atbildīgās institūcijas saņem un sniedz brīdinājumu vai informāciju par nevēlamu notikumu vai rūpniecisko avāriju;

2.2. trauksmes izziņošanas kārtība un avārijas vai avārijas (operatīvo) dienestu izsaukšanas kārtība;

2.3. objekta trauksmes un apziņošanas sistēmas īss raksturojums;

2.4. sakaru un citu tehnisko līdzekļu īss raksturojums trauksmes un apziņošanas sistēmas darbības nodrošināšanai objektā un ārpus objekta, tai skaitā objektam tuvāko trauksmes sirēnu atrašanās vietas.

3. Ārpusobjekta civilās aizsardzības plāna īstenošanai nepieciešamo un pieejamo resursu raksturojums, tai skaitā:

3.1. iesaistāmās iestādes, institūcijas, organizācijas un komersanti, to pienākumi, atbildīgās amatpersonas un viņu tālruņu numuri;

3.2. materiāli tehniskie resursi – resursi neatliekamo reaģēšanas un seku likvidēšanas pasākumu īstenošanai, individuālie aizsardzības līdzekļi (objekta darbiniekiem un iedzīvotājiem) un citi resursi.

4. Kārtība, kādā tiek koordinēti ārpusobjekta civilās aizsardzības plāna īstenošanai pieejamie resursi.

5. Reaģēšanas un seku samazināšanas un likvidēšanas neatliekamo pasākumu īss apraksts, tai skaitā raksturojot pasākumus lielu rūpniecisko avāriju seku samazināšanas scenārijiem, kas norādīti objekta drošības pārskatā, ņemot vērā iespējamos domino efektus, arī tādus, kuri varētu nevēlami ietekmēt tikai vidi. Ārpusobjekta civilās aizsardzības plānā raksturo pasākumus, kas:

5.1. nodrošina sabiedrības brīdināšanu un informācijas sniegšanu, tai skaitā rūpnieciskās avārijas gadījumā;

5.2. nodrošina rūpnieciskās avārijas ierobežošanu, kontroli un likvidēšanu ārpus objekta teritorijas, kā arī samazina nevēlamā notikuma vai avārijas iedarbību un nodarīto kaitējumu;

5.3. saistīti ar cilvēku un vides aizsardzību ārpus objekta teritorijas rūpnieciskās avārijas gadījumā.

6. Informācija par sadarbības un savstarpējās palīdzības sistēmu neatliekamo reaģēšanas un seku likvidēšanas pasākumu veikšanai, norādot:

6.1. kārtību, kādā Valsts ugunsdzēsības un glābšanas dienests, citas valsts institūcijas un pašvaldības sniedz objekta darbiniekiem palīdzību un atbalstu reaģēšanas un seku samazināšanas un likvidēšanas pasākumu veikšanai objekta teritorijā;

6.2. kārtību, kādā veicama rūpnieciskās avārijas bīstamības un seku ierobežošana un samazināšana ārpus objekta teritorijas;

6.3. kārtību, kādā sniedzama palīdzība neatliekamo seku ierobežošanas, samazināšanas un likvidēšanas pasākumu veikšanai ārpus objekta teritorijas, tai skaitā reaģējot uz lielām rūpnieciskām avārijām ar iespējamiem domino efektiem.

7. Laiks, kādā pēc informācijas saņemšanas Valsts ugunsdzēsības un glābšanas dienests un citas avārijas seku ierobežošanā, samazināšanā un likvidēšanā iesaistītās institūcijas var ierasties rūpnieciskās avārijas vietā. Laiku nosaka, ņemot vērā institūciju izvietojuma attālumu no objekta, šo institūciju tehnisko un organizatorisko nodrošinājumu un ceļu stāvokli.

8. Kārtība, kādā brīdināmi blakusesošie komersanti un organizācijas, uz kurām neattiecas šo noteikumu prasības, kā arī iedzīvotāji par draudiem un sniedzama informācija par rīcību rūpnieciskās avārijas gadījumā un veicamajiem aizsardzības pasākumiem.

9. Kārtība, kādā veicami speciālie iedzīvotāju aizsardzības pasākumi, ja tādi nepieciešami, tai skaitā iedzīvotāju evakuācija, individuālo aizsardzības līdzekļu izsniegšana.

10. Kārtība, kādā informējami citu valstu attiecīgie dienesti rūpnieciskās avārijas gadījumā, ja iespējama avārijas pārrobežu iedarbība.

11. Kārtība, kādā veicama rūpnieciskās avārijas un tās ierobežošanas un likvidēšanas rezultātā radušos bīstamo atkritumu savākšana un nodošana uzglabāšanai vai pārstrādei, kā arī rūpnieciskās avārijas un tās ierobežošanas un likvidēšanas rezultātā izraisītā vides piesārņojuma ierobežošana un sanācijas pasākumi.

12. Izstrādājot ārpusobjekta civilās aizsardzības plānu, ņem vērā notikumu attīstības radītās vissmagākās sekas videi, cilvēka dzīvībai, veselībai vai īpašumam, objektu izvietojumu un ārējo tehnogēno (tai skaitā domino efekta, elektroapgādes padeves pārtraukumu) faktoru un dabas parādību un katastrofu iespējamo nevēlamo ietekmi.

13. Pārskatot ārpusobjekta civilās aizsardzības plānu, ņem vērā un norāda:

13.1. iegūto pieredzi un secinājumus;

13.2. objektā notikušās izmaiņas;

13.3. izmaiņas valsts institūciju, pašvaldību vai (objekta) avārijas dienestu funkcijās un materiāltehniskajā nodrošinājumā;

13.4. jaunākās tehniskās zināšanas vai informāciju par efektīviem pasākumiem rūpniecisko avāriju ierobežošanai vai likvidēšanai;

13.5. grozījumus normatīvajos aktos;

13.6. citus faktorus, kas var ietekmēt ārpusobjekta civilās aizsardzības plāna izpildi.

Vides aizsardzības un
reģionālās attīstības ministrs Kaspars Gerhards